SMTP je kratica za "Simple Mail Transfer Protocol" oz. "preprost protokol za prenašanje pošte".
POP3 je kratica za "Post Office Protocol version 3" oziroma "poštni protokol, verzija 3".
IMAP pa je kratica za "Internet Mail Access Protocol" oziroma "internetni protokol za dostop do pošte".
Protokol SMTP se uporablja za pošiljanje e-pošte, protokola POP3 in IMAP pa za prebiranje e-pošte. Razlika med POP3 in IMAP je v tem, da pri POP3 računalnik vsakokrat pobere vso pošto s strežnika in jo prikaže šele, ko je vsa pošta že na računalniku, pri protokolu IMAP pa ostane pošta ves čas na strežniku, vsebina posameznega sporočila pa se prenese šele takrat, ko kliknete na naslov poštnega sporočila. Tako lahko npr. zelo dolga sporočila, ki jih sploh ne želite prebrati, takoj pobrišete, ne da bi čakali, da se prenesejo na vaš računalnik. Dodatna prednost protokola IMAP je še ta, da se vsa prejeta sporočila nahajajo na strežniku, do katerega lahko dostopate tudi iz drugega računalnika.